**ZAPISNIK**

**sa 4. sjednice Općinskog vijeća Općine Podstrana, održane dana 25. listopada 2021. godine u sali za sastanke Općine Podstrana**

(o sjednici se vodi tonski zapis)

Početak sjednice u 19:30 sati

**PRISUTNI VIJEĆNICI:**

1. Tomislav Buljan
2. Darijo Radović
3. Nikola Bakota
4. Mladen Bartulović
5. Tea Mandić
6. Ivana Strmotić
7. Zdravko Galić
8. Kristina Jerčić
9. Marko Bitanga
10. Frane Pruže
11. Mate Babić
12. JosipVuković
13. Velimir Gavranić

**OSTALI PRISUTNI:**

1. Mijo Dropuljić
2. Ivica Tafra
3. Božen Živaljić
4. Stjepan Tabak
5. Marija Šošić
6. Slobodan Brzica
7. Ivan Grbavac
8. Kata Madunović

Predsjednik Vijeća T. Buljan pozdravlja sve nazočne. Konstatira da je prisutno svih trinaest vijećnika, utvrdio je da postoji potreban kvorum i da Vijeće može početi s radom.

Predsjednik Vijeća T. Buljan predlaže sljedeći

**D N E V N I R E D**

***1. Vijećnička pitanja i odgovori,***

***2. Usvajanje zapisnika sa 3. sjednice Općinskog vijeća,***

***3. Prijedlog za donošenje Plana mreže dječjih vrtića na području Općine Podstrana,***

***4. Prijedlog za donošenje Odluke o raspoređivanju sredstava za financiranje političkih***

***stranaka u Općinskom vijeću Općine Podstrana za razdoblje srpanj - prosinac 2021. godine,***

***5. Prijedlog za donošenje Odluke o prihvaćanju polugodišnjeg izvještaja o izvršenju Proračuna***

***Općine Podstrana za 2021. godinu***

***6. Prijedlog za donošenje Izmjena i dopuna Odluke o komunalnom doprinosu,***

***7. Prijedlog za donošenje Odluke o pokretanju postupka rješavanja imovinskopravnih odnosa***

***radi izgradnje infrastrukturne građevine – izgradnja ulice pored Trga dr. Franje Tuđmana,***

***8. Prijedlog za donošenje Odluke o produžetku Ulice Vinine u naselju Sv. Martin, Općina***

***Podstrana (K.O. Donja Podstrana)***

***9. Prijedlog za donošenje Odluke o davanju na korištenje prostora u vlasništvu Općine***

***Podstrana.***

Predsjednik vijeća T. Buljan stavlja dnevni red na glasanje. Dnevni red je sa trinaest (13) glasova ZA usvojen.

**Ad.1.) Vijećnička pitanja i odgovori**

Vijećnik N. Bakota pita što je s vodom u Gornjoj Podstrani.

Načelnik M. Dropuljić odgovara kako će voda za Gornju Podstranu biti financirana iz projekta Aglomeracije Split-Dugopolje-Klis-Podstrana u vrijednosti 55.000.000 kn, te navodi kako je ''zapelo'' na jednom mještaninu, ali uz mali pritisak općinske uprave i mještana Gornje Podstrane dogovoren je sastanak, te ako se riješi Vodosprema 2, iduće godine bi se već moglo krenuti s iskopima. Javni natječaj je proveden i izabran izvođač. Napominje kako postoje mali problemi imovinskopravne prirode, te kako se nada da će ipak iznaći rješenje sa sumještaninom koji nije baš ugodan pregovarač, i iako to na neki način nije nadležnost Općine Podstrana, već sam projekt provodi Vodovod i kanalizacija, navodi kako je ipak to za naše mjesto, te kako se nada da će na dogovorenom sastanku ipak iznaći rješenje da budu zadovoljene želje sumještanina ali i da projekt uspije, te da sredstva budu planski utrošena kako je samim projektom i predviđeno.

Vijećnik N. Bakota postavlja pitanje vezano za cisternu.

Načelnik M. Dropuljić odgovara kako je za cisternu proveden javni natječaj, kako su se javila dva ponuditelja, dvije leasing kuće, te kako se radi o istom vozilu, iste marke, od kojih je izabran jedan.

Pročelnica M. Šošić kaže kako ponuditelj još nije još izabran, ali će se izabrati.

Načelnik M. Dropuljić nastavlja kako se nada da će vozilo stići do početka ljetne sezone.

Vijećnik V. Gavranić kaže kako je vidio na općinskim web stranicama da je Podstrana među najuspješnijima u povlačenju sredstava iz EU fondova, te kako vjeruje da se u budućnosti može još i više, te predlaže da svi odbori surađuju i predlažu projekte koji bi bili od važnosti za općinu.

Dalje, postavlja pitanje hoće li njegov prijedlog o osnivanju Odbora za sport biti uvršten u Dnevni red na sljedećoj sjednici Vijeća.

Predsjednik vijeća T. Buljan kaže kako je pročelnik I. Tafra već predlagao da spomenuta točka dnevnog reda bude na ovoj sjednici, međutim kako već postoji Odbor za udruge i kako su tu stavljeni i sportaši, te sada to na neki način treba podijeliti, ali navodi kako će biti na jednoj od sljedećih sjednica Vijeća.

Vijećnik V. Gavranić pita može li općina Podstrana pokrenuti izgradnju bolnice u kojoj bi bili odjeli pedijatrije, ginekologije i urologije, s obzirom da se mjesto razvija i raste, pogotovo ljeti kada je u Podstrani i veliki broj gostiju, te navodi kako smatra da bi to još dodatno poboljšalo kvalitetu života u Podstrani.

Načelnik M. Dropuljić odgovara kako nikakav projekt bolnice nisu imali u planu, navodi kako ne vidi adekvatno mjesto na koje bi bolnicu smjestili, ali kako misli da je bolnica u nadležnosti Županije i Hitne pomoći. Napominje kako su imali inicijativu za Hitnu službu u ljetnim mjesecima koju bi trebala financirati Županija, i kako sama Hitna služba nije jeftin projekt, ali da nije za odbaciti. Ponavlja kako izgradnju bolnice nisu imali u planu, te daje riječ pročelniku B. Živaljiću.

Pročelnik B. Živaljić kaže kako ne postoji adekvatna lokacija, i kako je to u sustavu Kliničkog bolničkog centra, eventualno bi se mogla graditi privatna bolnica, za što se i ne traže posebni tehnički uvjeti.

Vijećnik V. Gavranić pita može li se urediti šetnica kroz cijelu Podstranu, od Mutograsa do Strožanca, što podrazumijeva održavanje iste, te navodi kako bi se mogle zaposliti invalidne osobe i osobe s intelektualnim teškoćama, a na takav način bi omogućili dodatne sadržaje koje bi Općina mogla dati u koncesiju. Navodi kako bi se te koncesije izvan sezone mogle davati po povoljnijim uvjetima jer bi onda bilo i puno više šetača, ljudi koji bi trošili i punili općinski proračun a samim time ti ljudi koji bi bili zaposleni na održavanju bi se mogli, od tih koncesija i financirati, tj. dobivati svoje honorare.

Načelnik M. Dropuljić odgovara kako je Općina Podstrana UPU-om predvidila širenje šetnice na način da se još nadosipava, te kako je projekt vrijedan preko 220 miliona kuna. Ono što je trenutno u planu je saniranje postojeće šetnice od okretišta Mutogras do ''Porta'', napominje kako je trenutno u izradi arhitektonski projekt i nadaju se da neće zapeti na rješenjima i odlukama, te da će sumještani to prihvatiti. Radi se o širini od 3.60 m, 2 m bi bila biciklistička staza, a 1.60 m pješačka staza. Navodi kako je trenutno sve u fazi ideje i kako je potrebno udovoljiti svim ostalim uvjetima, te daje riječ pročelniku B. Živaljiću.

Pročelnik B. Živaljić kaže kako se ne radi o klasičnoj gradnji koja podrazumijeva akt za gradnju, jer kad bi se išlo na akt za gradnju, onda bi se trebali držati prostorno-planske dokumentacije a to su UPU 3 i UPU 5, što bi značilo gradnju pera na ulazu u mjesto što je dosta financijski zahtjevno i tehnički dosta kompliciran zahvat. Navodi kako u ovom trenutku nemaju finacijske mogućnosti za to pa su planirali na neki način osvježiti već postojeću šetnicu koja je od 3 m pa do 5,5 m širine na pojedinim mjestima, te kako su baš analizirali dionicu od Mutograsa do gata Don Petra cara. Nastavlja kako dužina iznosi 1200 m i sigurno oko 900 m postojeće šetnice koja bi se mogla obnoviti bez ishođenja dozvole, a uz prethodno dobivanje posebnih uvjeta od javnopravnih tijela.

Pročelnik I. Tafra nastavlja vezano za koncesije, te navodi kako se koncesijska odobrenja izdaju na rok od 1 kalendarske godine, iznimno može biti 2-3 god, kao što je to slučaj na mikrolokaciji A - plaža Strožanac. Što se tiče cijene, nastavlja kako je cijena propisana Uredbom Vlade RH i kako se ne mogu davati povoljnije ili nepovoljnije. Kaže kako postoji opcija od – do, i kako ne postoji prednost npr. hrvatskih branitelja i sl.

Vijećnik V. Gavranić kaže kako nije govorio o prednosti za davanje koncesija, nego je rekao da osobe koje bi radile, koje bi se tu zaposlile mogle biti invalidi domovinskog rata, hrvatski branitelji ili osobe s intelektualnim teškoćama, i bile bi zaposlene na određenim poslovima, npr. održavanju plaže, koševa itd.

Vijećnik Z. Galić postavlja pitanje vezano za kanalizaciju Duge njive, zanima ga gdje je zapelo i kada će se mještani moći spojiti.

Pročelnik B. Živaljić odgovara kako misli da je za završetak radova u pitanju imovinskopravni problem, te kako odgovor može službeno poslati mailom kada s kolegom Brzicom provjeri gdje je točno nastao problem.

Vijećnik Z. Galić pita u kojoj je fazi dječje igralište i zog za balote na Miljevcu i kada će biti završeno.

Načelnik M. Dropuljić odgovara kako su napravljeni ogradni zidovi i betonaža, nasut tampon, te kako bi uskoro trebalo ići i asfaltiranje, a onda i sama ograda, koševi i golovi, kao i nasipanje pijeska u balotaški teren.

Vijećnica K. Jerčić pita zašto Općina nema novaca za studente, odnosno kada su se već mjenjali kriteriji po kojima se dodjeljuju ovogodišnje stipendije, zbog čega se nije razmišljalo o drugim načinima kako bi se studenti mogli dodatno sufinancirati ako već novci nisu problem, kao npr. potpuno sufinanciranje pokazne karte za studente koji putuju iz Podstrane u Split, a u slučaju da studiraju izvan Splita, potencijalno bi im se moglo pomoći na način da im Općina plati 2 ili 3 puta put od mjesta studiranja do Splita, i obrnuto. Navodi kako je trend u zadnje vrijeme da općine poput Podstrane ili manji gradovi sve više sufinanciraju studente, te navodi primjer Umaga koji za prosjek 3.5 daje 1000 kn, s tim da 800 kn daje za studente koji su redoviti, a da su gradovi s malo povišenijim standardima tj. prosjecima gdje se radi o prosjeku 4.0. Smatra kako je to jedno kvalitetno ulaganje kojim se šalje poruka mladima da vrijedi učiti, te navodi da ih nije dobro dijeliti na dvije skupine a to su: socijalna i elitna skupina. Napominje kako treba biti realan i sagledati situaciju, ako je podignut prosjek da im se onda trebalo dati i više, te pita ima li Općina novaca za studente da ih se malo više podupire i da im se pokaže da im je stalo do toga što rade. Smatra kako se u općinama poput Podstrane gubi interes za studiranjem i radom jer se zarađuje od turizma i kako je istraživanje Ekonomskog fakulteta u Splitu upravo to prikazalo kao problem u budućnosti. Navodi kako bi voljela da Općina za studente daje više, te kako se prošle godine izdvojilo 600 do 1000 kn i da bi voljela da ove godine bude isto.

Načelnik M. Dropuljić odgovara kako je svoj odgovor za stipendije detaljno obrazložio na Odboru za školstvo i predškolski razvoj gdje se detaljno prošlo kroz sve pa i kroz tu njegovu odluku, te kako nema potrebe za dodatnim objašnjenjima. Napominje kako su svi dobili zapisnik sa navedene sjednice Odbora.

Vijećnica K. Jerčić kaže kako Republika Hrvatska dodjeljuje 10.400 stipendija po socijalnom kriteriju i kako jedna može iznositi do 1200 kn, te kako smatra da studenti koji izgube pravo na stipendiju u iznosu 500 kn zbog prosjeka neće ostvariti pravo, kako je bilo rečeno, u socijalnom kriteriju. Navodi kako na kraju krajeva smatra da je bolje da netko tko je u prosjeku između 3.5-4.0 tu svoju stipendiju i zaradi i da se cijeni prosječna ocjena 4 nego da se svrstava u drugu kategoriju i da pokušava dobiti stipendiju po socijalnom kriteriju.

Vijećnica K. Jerčić dalje pita zašto nije sazvan Odbor za općinsku imovinu po pitanju otkupa čestice 828, jer je na prošloj sjednici rečeno da će to biti učinjeno, a nakon što je prošlo određeno vrijeme navodi kako su pokušali sazvati navedenu sjednicu, međutim gđa. Angela Petričević se nije odazvala na njihov zahtjev i sjednica nije održana u određenom roku od 8 dana, kao što je to po Pravilniu Općinskog vijeća. Smatra da ako se nema interesa ići u tom smjeru i ako se ne namjerava otkupiti navedenu česticu, može se možda gledati u budućnosti, te kaže kako ne govori o nekom megalomanskog projektu, ali kako bi trebalo razmisliti o tome. Navodi kako se radi o poljoprivrednoj čestici kao što su i sve okolo i kako to ne bi trebalo biti preskupo za kupiti, te kako bi oni trebali biti ti koji iniciraju stvaranje novog sadržaja. Dalje navodi kako je uputila dopis Ministarstvu kulture i medija za davanje mišljenja o značaju Arheološkog lokaliteta ''Polače'' i kako će im dati navedeno mišljenje u kojem stoji kako je to od općeg interesa, te kako bi za očuvanje i buduću prezentaciju tog vrijednog arheološkog lokaliteta bilo od izuzetne važnosti da se omogući nesmetano istraživanje i prezentacija koja bi sigurno bila olakšana kada vlasništvo ne bi bilo privatno, a sve s ciljem očuvanja javnog interesa za navedeno kulutrno dobro. Smatra i predlaže svima kako bi trebali imati interesa i novaca za jedan takav projekt, te ako predsjednica Odbora za imovinu ne može ili nije u mogućnosti sazvati Odbor onda predlaže novog predsjednika, gosp. Željka Vrkljana, te kaže kako će on sigurno sazvati odbor.

Pročelnik I. Tafra odgovara kako je nakon prošle sjednice vijeća kontaktirao gosp. Jakulja, ali kako je već prošao rok, gosp. Jakulj je 05. listopada kada ga je zvao odgovorio da je on navedenu zemlju već dao rođaku i da ga više ne zanima nikakva prodaja i poklopio slušalicu. Navodi kako je o svemu obavijestio načelnika.

Vijećnica K. Jerčić pita hoće li im dati mišljenje Ministarstva koje je dobila da ga imaju ako se u budućnosti odluče za kupnju.

Pročelnik I. Tafra odgovara da može.

Predsjednik vijeća T. Buljan kaže kako je gđa. Angela Petričević htjela sazvati Odbor, međutim kako je on imao navedena saznanja nije bilo potrebe sazivati Odbor, te stoga nije održana sjednica.

Vijećnica K. Jerčić kaže kako joj je žao što onda nije rekla gosp. Vrkljanu.

Predsjednk vijeća T. Buljan odgovara da nije jer kad se trebao održati Odbor rekao je pročelniku I. Tafri da provjeri informaciju, te da je ponovno jučer rekao da provjeri još jedan put je li istina da je gosp. Jakulj dao rođaku, kako bi bili sigurni, tako da nije bilo potrebe.

Vijećnica K. Jerčić pita kako će onda odgovoriti na pravo prvokupa.

Predsjednik vijeća T. Buljan kaže kako ne moraju odgovoriti, te da nije ni Županija odgovorila.

Pročelnik I. Tafra kaže kako nitko nije odgovorio u roku.

Predsjednik vijeća T. Buljan kaže ako se ne odgovori, da je to kao da se odustaje.

Pročelnik I. Tafra kaže kako gosp. Jakulj ima pravo navedeno zemljište prodati kome god želi, ali po cijeni po kojoj je ponudio Općini Podstrana, nikako po manjoj.

Vijećnik F. Pruže pita koji je smisao ocrtavanja kolničkih traka u ulicama gdje cesta nije dovoljno široka, te navodi primjer kraj zgrada u Hercegovačkoj ulici gdje je cesta dovoljno široka dok odmah ispod se nalazi zid i kaže kako je tu cesta dosta uža, a trake su ocrtane duž cijele ceste koja na svim djelovima nije propisane širine 2.75 m pa se automobili ne mogu mimoići, a niti pješaci prolaziti. Stoga ga zanima koji je smisao te trake kad nije dovoljno široka da automobili mogu proći, a pogotovo ukoliko u tom trenutku prolaze i pješaci.

Pročelnik B. Živaljić odgovara kako je kolega S. Brzica dao nalog, i kako po propisu širina ceste mora biti 2.75 m ukoliko postoje uvjeti, a u slučajevima kada ne postoji da se nacrta linija kako bi se vozači mogli nekom linijom voditi i ne bi vozili s obje strane ceste.

Vijećnik F. Pruže kaže kako se po navedenoj cesti ne može voziti nego preko trake.

Pročelnik B. Živaljić odgovara kako sigurno može proći motor, bicikl, električni romobil, vozilo marke Smart i sl., te navodi kako ipak ima nekog smisla ta traka.

Službenik S. Brzica dalje nastavlja kako se radi o djelomičnom proširenju Hercegovačke ulice u vrlo kratkoj liniji, te kako za navedenu ulicu imaju prometnu studiju napravljenu od strane prometnog inženjera. Napominje kako je, kada se navedena cesta proširila, nastala velika zbrka tko ima prednost, te kako je to bio jedan jedini način da se ta zbrka ili nesporazum vozačima zaustavi. Kaže kako su to riješili na način da se postavio znak ''stop'' i spomenuta kolnička linija u dužini od 50-ak metara. Napominje kako im je jasno da navedena ulica nema uvjete za dva kolnička traka, nego je linija napravljena isključivo da se zaustavi nesporazum u vožnji, tj. pravo prvenstva u prometu.

Vijećnik J. Vuković pita u kojoj je fazi izgradnja ''lakta'' poviše pizzerie Fabio i radi li se na izvlaštenju.

Pročelnik B. Živaljić odgovara kako su prema posljednjim informacijama žalbeni postupci pred okončanjem i kako to traje već godinama, ali kako su sada prema zadnjim informcijama pred samim krajem, te navodi kako ne može dati točan rok jer ne mogu utjecati na njega.

Vijećnik J. Vuković pita je li u planu proširenje ulice Poljičkih knezova jer se na ulazu u ulicu stvara ''čep'', te kako smatra da bi trebalo otkupiti dio ceste za proširenje.

Pročelnik B. Živaljić odgovara kako se ulica radi u dvije faze i da je predviđen otkup.

Vijećnik J. Vuković kaže kako je primjetio na pješačkom prijelazu kada se prelazi prema rijeci Žrnovnici da invalidi teško prelaze cestu, pa postavlja pitanje može li se napraviti rampa ili nekakvo udubljenje kako bi invalidima s kolicima bilo lakše prijeći navedeni pješački prijelaz.

Službenik S. Brzica odgovara kako će osobno izaći na teren na navedenu lokaciju i poduzeti potrebne radnje da se to napravi.

Načelnik M. Dropuljić kaže kako je to u nadležnosti Hrvatskih cesta.

Službenik S. Brzica odgovara kako će onda prema njima uputiti zahtjev da se to napravi.

Vijećnica I. Strmotić kaže kako je na Odboru za školstvo spomenuto kako se pored škole Strožanac radi parkiralište, te pita u kojoj je to fazi, jer je trenutno situacija oko škole kada se stvori gužva s autima izuzetno opasna.

Načelnik M. Dropuljić odgovara kako svatko tko ima djecu u O.Š. Strožanac zna kakav je problem kada završi škola a na parkiralištu su parkirana dva autobusa, pogotovo kada je ružno vrijeme pa svi dođu s autima a nemaju se gdje parkirati. Odgovara kako će na inicijativu ravnateljice Žane Prižmić i uz pomoć Općine Podstrana, Županija financirati izgradnju parkirališta s istočne strane, ispred ulaza, na dijelu gdje već postoji rampa. Navodi kako će parkiralište imati 36 parkirnih mjesta, od čega 2 za invalide, a vrijednost projekta iznosi oko 350.000 kn. Napominje kako je sve trenutno u fazi odobrenja od Županije, čim se odobri Škola ide u nabavu, a nakon toga i u izgradnju, te kaže kako se nada da će sve biti gotovo do Nove godine, kako je i planirano.

Vijećnica I. Strmotić kaže kako je na Odboru također spomenuto financiranje asistenata što je vrlo pohvalno za Općinu da u potpunosti financira asistente djeci s poteškoćama, te kako je od jedne odgajateljice u Podstrani dobila informaciju kako Općina razmišlja i o financiranju psihologa za privatne i vjerski vrtić, pa je stoga zanima je li informacija točna i na koji način Općina misli pomoći po tom pitanju, jer je psiholog u svim vrtićima neophodan.

Načelnik M. Dropuljić odgovara kako je na Odboru za školstvo i predškolski razvoj upućena incijativa za psihologa, s obzirom da privatni i vjerski vrtići imaju pedagoga, dok nemaju psihologa, pa je stoga Općina Podstrana razmotrila mogućnost da financira jednog psihologa. Hoće li taj psiholog biti zaposlen u jednom od vrtića a služiti svim vrtićima po nekoliko sati dnevno ili će biti zaposlenik Općine Podstrana a služiti vrtićima, navodi kako to još nije definirano, ali smatra kako je incijativa dobra s obzirom na veliki broj djece koja se suočavaju s različitim okolnostima, te da je stoga psiholog nužan u vrtićima.

Vijećnik M. Babić postavlja pitanje vezano za komunalnu problematiku, zanima ga prilikom nestanka vode u određenim djelovima naselja ili općine, tko je iz Općine nadležan obavještavati građanstvo i koga se može dobiti na telefon za takva pitanja, te navodi primjer kako se u ulici Domovinskog rata dogodio nestanak vode i da su mještani zvali više brojeva ali nikoga nisu uspjeli dobiti.

Pročelnik B. Živaljić odgovara kako je kolegica S. Bilobrk zadužena za komunikaciju s ''Vodovodom'' koja obavještava stanare ako su radovi uzrok nestanka vode, a ukoliko je neki tehnički uzrok za koji odgovara ''Vodovod'' i za koji ne znaju, onda ne mogu niti dati informaciju.

Načelnik M. Dropuljić kaže kako je možda došlo do puknuća cijevi tijekom radova pa su prisilno zatvorili vodu, te da stoga nitko prije nije bio obaviješten.

Vijećnik M. Babić pita je li netko u određenom vremenu dužan obavijestiti Općinu kako bi Općina dalje mogla obavijestiti mještane.

Načelnik M. Dropuljić odgovara kako jesu dužni obavijestiti Općinu, ali da to ne naprave svaki put, osim ukoliko se radi o unaprijed planiranim radovima koje Općina uredno oglasi na vlastitim stranicama i stranicama lokalnog portala.

Vijećnik M. Babić pita planira li se uvesti procedura recikliranja i prikupljanja recikliranog otpada već kod kuće, kako se radi u Kaštelima, te je li komunalna služba zajedno sa ''Čistoćom'' ima namjeru u budućnosti odlučiti se za pametne kante za smeće.

Pročelnik B. Živaljić kaže kako je ono što je njemu poznato da se u drugoj fazi predviđa čipiranje kanti i sortiranje na kućnoj razini, ali za sada još ne jer nemaju uvjete.

Vijećnik M. Babić kaže kako je jako dobar primjer grad Kaštela kako to rade, te kako smatra da je došlo vrijeme da i općina Podstrana učini isto s obzirom na razvijenost.

Vijećnik M. Bartulović kaže kako je prije vodio sastanke sa ''Čistoćom'' i kako je općina Podstrana bila prva općina koja je dogovorila uvođenje kanti. Navodi kako ''Čistoća'' radi na tome da osposobi svoja vozila, te da u trenutku kada ugrade uređaje i odgovarajuće računalno rješenje, na kraju mjeseca na računu će se dobivati točne količine, tj. koliko su puta bili i kolike količine su odnijeli. Napominje kako je to dakle do ''Čistoće'', ne do Općine ali kako sve ide u tom pravcu.

Vijećnik D. Radović dodaje kako je u prethodnom vijećničkom sazivu donesen Sporazum Općine sa ''Čistoćom'' kao pružateljem usluga, te kako je taj Sporazum divan i krasan na papiru, s tim da ne postoje rokovi. Znači, zadatak ''Čistoće'' je da to omogući, ali nažalost su se tu postavili, ne samo prema općini Podstrana, nego prema svima, i gradu Splitu, te navodi kako u gradu Kaštela navedni slučaj funkcionira jer oni imaju svoje komunalno poduzeće. Smatra kako je tu općina Podstrana nemoćna jer ovisi o ''Čistoći''.

Vijećnica T. Mandić pita što je s kanalizacijom od Lučice do hotela Lav.

Načelnik M. Dropuljić odgovara kako je za navedeni zahvat ishodovana pravomoćna lokacijska dozvola, te kako je ''Vodovod i Kanalizacija'' u projektiranju glavnog projekta. Napominje kako se radi o dijelu plaže koji nije uključen u projekt Aglomeracije Split-Dugopolje-Klis-Podstrana, te kako je na zadnjem sastanku sa Hrvatskim vodama obećano financiranje projekta u vrijednosti 4.000.000 kn. Krajem iduće godine očekuje se ishodovanje građevinske dozvole i početak radova, s tim da će Hrvatske vode financirati projekt s 2.000.000 kn iduće godine, a 2.000.000 2023. godine.

Vijećnica K. Jerčić pita što je s tim što se spominjalo kako postoji problem s jednim vlasnikom.

Pročelnik I. Tafra odgovara kako dio trase prelazi preko pomorskog dobra i kako u Županiji moraju uskladiti projekt trase je li na svim česticama upisano pomorsko dobro. Navodi kako granica za to područje pomorskog dobra nije određena, ali bez obzira na to trasa će moći proći ako je na svim česticama gdje je sada trenutačno upisano pomorsko dobro, obala ili bilo koji drugi upis koji odgovara Zakonu o pomorskom dobru.

Načelnik M. Dropuljić kaže kako je to trasa od hotela Lav do restorana Jure, te kako je to u sklopu Aglomeracije kanalizacije i vodovoda za Gornju Podstranu, a nada se da će i to ići ubrzo.

Vijećnik M. Bartulović kaže kako je prije 2.5 godine općina dobila Vinkovačko odmaralište, te kako je dogovoreno da se postojeći objekti saniraju i obnove, ali je došlo do tehničkih problema jer su to toliko derutni objekti da se ne mogu sanirati nego ih je potrebno rušiti. Stoga ga zanima u kojoj je to fazi.

Načelnik M. Dropuljić odgovara kako su angažirali statičara koji je procijenio da postojeći objekt treba ukloniti, te napominje kako im je poznato da su zemljište dobili na način da se postojeći objekt sanira koji je sad potrebno ukloniti. Navodi kako je napravljen idejni projekt gdje bi napravili društveni centar i kongresnu dvoranu sa 100 sjedećih mjesta, polivalentnu dvoranu i vanjski amfiteatar. Kaže kako su s idejnim projektom prošli tjedan bili u Ministarstvu imovine, predali zahtjev, te kako su u iščekivanju pozitivnog odgovora nakon čega bi se krenulo u projektiranje glavnog projekta i ishodovanje lokacijske i građevinske dozvole, a zatim i samo financiranje koje bi povlačili iz EU fondova, a možda i iz općinskih sredstava, ovisno o situaciji.

Vijećnik M. Bitanga postavlja pitanje vezano za ulice Domovinskog rata, Put starog sela i Gospe u Siti, izlijevanje bujica i zamrzavanje istih. Navodi kako je bio kod službenika S. Brzice gdje su gledali moguća rješenja, stoga ga zanima dokle je to došlo i misli li se što napraviti po tom pitanju u ovoj godini, da se ne bi opet dogodilo razbijanje auta i lomovi nogu kada dođu zimski dani.

Službenik S. Brzica odgovara kako za dvije lokacije o kojima su razgovarali, ulice Domovinskog rata i Put starog sela izvođač je dobio naloge, na način da se stavi dodatna rešetka u ulici Domovinskog rata, te da bi se izvšilo čišćenje kanala u Put starog sela koji vodi do Rastovca. Napominje što se tiče ulice Gospe u Siti, kako je vlasnik zgrada razgovarao s ljudima koji nisu spremni na daljnje puštanje vode jer se radi o njihovim privatnim kanalima, te se boje poplava, jer kaže kako i sad već njihovi dvorovi poplave za vrijeme kiša. Navodi kako će se tu morati tražiti rješenje kao što je bilo projektirano s oborinskom odvodnjom na Pišćinama.

Vijećnik M. Bitanga kaže kako to sad vjerojatno nije u fazi.

Službenik S. Brzica kaže kako je to duži postupak i da će potrajati.

Vijećnik M. Bitanga pita postoji li mogućnost da se dobije popis zemljišta u vlasništvu Općine Podstrana.

Pročelnik I. Tafra kaže kako će popis nekretnina u vlasništvu Općine Podstrana poslati elektronskim putem, tj. Registar nekretnina gdje su popisane sve čestice koje su u općinskom vlasništvu, komunalna infrastruktura i sl., ali budući da je trenutno u postupku obnova zemljišne knjige za Gornju Podstranu, taj popis za Gornju Podstranu nije 100% točan, jer će po zaključivanju zemljišne knjige za Gornju Podstanu Općina dobiti puno veći broj čestica u vlasništvo nego što je do sada imala.

Predsjednik vijeća T. Buljan kaže kako su mu se obratili mještani ulice Domovinskog rata, kraj nogometnog igrališta Union, vezano za postavljanje ležećih policajaca. Navodi kako se tamo odvijaju treninzi, a vozači brzo voze, pa ga zanima postoji li mogućnost da se na navedenoj lokaciji postave ležeći policajci.

Službenik S. Brzica odgovara kako je potrebno napraviti prometni elaborat i zatražiti suglasnost MUP-a, te kako su taj dio već pokrenuli.

Pitanja više nema.

**Ad.2.)** **Usvajanje zapisnika sa 3. sjednice Općinskog vijeća**

Primjedbi nema.

Predsjednik vijeća T. Buljan stavlja na usvajanje zapisnik koji je sa trinaest (13) glasova ZA usvojen.

**Ad.3.) Prijedlog za donošenje Plana mreže dječjih vrtića na području Općine Podstrana**

Pročelnica M. Šošić uvodi u ovu točku dnevnog reda.

Vijećnik V. Gavranić pita tko određuje kriterije i donosi odluku o sufinaciranju.

Pročelnica M. Šošić odgovara kako je u Odluci o socijalnoj skrbi propisano da se sufinanciraju vrtići, a sukladno proračunskim mogućnostima načelnik donosi odluku koliki će biti iznos sufinanciranja.

Vijećnik J. Vuković pita može li se dati amandman na članak 5, koji glasi “…omogućava se i izgradnja novih dječjih vrtića na području Općine Podstrana” na način da glasi “…omogućava se i izgradnja novih dječjih vrtića u općinskom vlasništvu na području Općine Podstrana” a ne samo u privatnom. Smatra kako bi Podstrana koja se ponosi titulom najmlađe općine u Hrvatskoj, trebala imati svoj općinski vrtić. Zanima ga je li u planu izgradnja, s obzirom da se svake godine na sufinanciranje izdvaja 4.800.000 kn, što bi za četiri godine bilo dostatno za izgradnju vrtića na općinskom zemljištu.

Predsjednik vijeća T. Buljan odgovara kako je u svakom sazivu vijeća održana tematska sjednica na kojoj se radio izračun isplativosti za Općinu, te kako su došli do zaključka da općinski proračun to ne bi mogao izdržati s obzirom na nove kriterije. Navodi kako se može glasati za amandman, ali da se može i održati tematska sjednica s obzirom da se ova tema često povlači po medijima. Postavlja pitanje hoće li glasati za amandman ili će pričekati tematsku sjednicu.

Vijećnik J. Vuković kaže da će pričekati tematsku sjednicu.

Vijećnica K. Jerčić kaže kako bi samo htjela nadodati da ove godine i studenti malo sufinanciraju potrebe Općine, te da bi se stoga trebalo malo bolje i urediti vrtićka igrališta jer su neodgovarajuća.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog za donošenje Plana mreže dječjih vrtića na području Općine Podstrana.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.4.) Prijedlog za donošenje Odluke o raspoređivanju sredstava za financiranje političkih**

**stranaka u Općinskom vijeću Općine Podstrana za razdoblje srpanj - prosinac 2021. godine**

Pročelnik S. Tabak uvodi u ovu točku dnevnog reda.

Pitanja i prijedloga nema.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog za donošenje Odluke o raspoređivanju sredstava za financiranje političkih stranaka u Općinskom vijeću Općine Podstrana za razdoblje srpanj - prosinac 2021. godine.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.5.) Prijedlog za donošenje Odluke o prihvaćanju polugodišnjeg izvještaja o izvršenju**

**Proračuna Općine Podstrana za 2021. godinu**

Pročelnik S. Tabak uvodi u ovu točku dnevnog reda.

Vijećnica K. Jerčić kaže kako su troškovi načelnika i upravnih odjela poprilično veliki za jednu općinu i to bez plaća vatrogasaca, te finaciranje udruga preko 2.000.000 kn, stoga moli da se i na tu temu održi tematska sjednica kako bi se točno utvrdilo gdje se može doći do izvoda računa i kriterija po kojima se novci dodjeljuju udrugama i jesu li zbog pandemije uspjele u roku iskoristiti sav taj novac. Ukoliko nisu, kada se ostatak vraća u proračun kako bi se moglo iskoristiti u druge svrhe. Navodi kako je svjesna da se za socijalnu skrb izdvaja veliki iznos novaca, preko 5.000.000 kn. Što se tiče projekata, napominje kako su tu bili veliki zvučni planovi koji nisu ostvareni. Nastavlja kako postoji potencijalna opasnost vezano za listu potencijalnih obveza po osnovi sudskih postupaka, te kako sudski postupci mogu biti veliki problem i kako bi posebno htjela naglasiti da je vidljivo kako obitelj Nediljka Jerčića nije u nikakvom sporu s Općinom Podstrana.

Pročelnica M. Šošić odgovara kako su Pravilnikom o udrugama točno propisani uvjeti po kojima udruge imaju pravo ostvariti financiranje, odnosno uplate od strane Općine po pojedinim projektima. Nastavlja kako do određenog datuma svoje financiranje moraju opravdati, a ukoliko ne opravdaju novce moraju vratiti u proračun, te navodi kako se već dogodilo nekoliko takvih slučajeva gdje su novci uistinu vraćeni. Kaže da ukoliko netko ne opravda utrošena sredstva, gubi pravo na ponovnu prijavu na natječaj, te kako u praksi nije bilo baš slučajeva gdje su novci bili nenamjenski utrošeni ili nisu opravdani. Napominje kako se radi o godišnjem iznosu od 1.000.000 kn a ne 2.000.000 kn kako je spomenuto.

Pročelnik S. Tabak kaže kako je bespredmetno raspravljati jer je to trebalo kad se donosio Proračun, i kako prikaz predstavlja statistički izvještaj onoga što je ostvareno.

Vijećnik D. Radović smatra kako navedeni prikaz treba iskoristiti za planiranje budućeg Proračuna i kako je to ono na čemu trebaju raditi idućih mjesec dana. Napominje kako u ovom trenutku ne treba previše raspravljati jer se radi samo o pregledu onoga što se u ovom trenutku događa.

Vijećnik V. Gavranić navodi kako to što postoje planirani rashodi koji nisu ostvareni nije tako ni loše, jer su se uštedili određeni novci čime bi se mogli planirati budući projekti koji su od važnosti za općinu. Postavlja pitanje vezano za najam dvorane u O.Š. Strožanac, te ga zanima po kojim kriterijima se određuje sufinanciranje ili donacija za najam dvorane i koja je cijena za sat vremena korištenja.

Predsjednik vijeća T. Buljan odgovara kako će mu to biti dostavljeno pismenim putem od strane Zajednice športova Općine Podstrana koja je to i dogovarala.

Pročelnik S. Tabak kaže kako je ta aktivnost posebna - najam troškova dvorane, te da se praktički time plaća čistačica dvorane. Navodi kako Škola fakturira Općini troškove u iznosu od 3.200 kn mjesečno, dok ima aktivnosti u dvorani.

Vijećnik V. Gavranić kaže kako piše najam dvorane.

Predsjednik vijeća T. Buljan odgovara kako dvoranu koriste KK Mislav i Judo klub, međutim da je Škola tražila da Općina sufinancira čistačicu koju oni ne mogu osigurati, koja će nakon korištenja dvorane istu i očistiti.

Predsjednik vijeća T. Buljan stavlja prijedlog na glasanje. Prijedlog je sa devet (9) glasova ZA i četiri (4) glasa PROTIV (K. Jerčić, M. Bitanga, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog za donošenje Odluke o prihvaćanju polugodišnjeg izvještaja o izvršenju Proračuna Općine Podstrana za 2021. godinu.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.6.) Prijedlog za donošenje Izmjena i dopuna Odluke o komunalnom doprinosu**

Pročelnik B. Živaljić uvodi u ovu točku dnevnog reda.

Pitanja i prijedloga nema.

Predsjednik vijeća T. Buljan stavlja prijedlog na glasanje. Prijedlog je sa devet (9) glasova ZA i četiri (4) glasa SUZDRŽAN (K. Jerčić, M. Bitanga, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog za donošenje Izmjena i dopuna Odluke o komunalnom doprinosu.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.7.) Prijedlog za donošenje Odluke o pokretanju postupka rješavanja imovinskopravnih**

**odnosa radi izgradnje infrastrukturne građevine – izgradnja ulice pored Trga dr. Franje Tuđmana**

Pročelnik B. Živaljić uvodi u ovu točku dnevnog reda.

Vijećnica K. Jerčić pita kakva je inače praksa prilikom pregovora s vlasnicima.

Pročelnik B. Živaljić odgovara kako se u pregovaračkom postupku imenuju vještaci gdje također i vlasnici imaju pravo predložiti svoje vještake. Ukoliko ne predlože svoje, uzima se da su prvi predloženi vještaci mjerodavni. S obzirom da je procijenjena vrijednost već poznata, u idućoj fazi pozivaju se stranke da se očituju žele li ili ne žele prodati.

Vijećnica K. Jerčić pita je li to znači da stranke prvo dobiju ponudu vještaka pa tek onda se pozivaju na razgovor, tj. da se očituju.

Pročelnik B. Živaljić odgovara potvrdno, te navodi kako je to sporazumna odluka.

Vijećnica K. Jerčić pita znači li to da oni ne budu uopće obaviješteni o tom posupku dok im ne dođe prva procjena.

Pročelnik B. Živaljić odgovara kako se oni pozivaju od strane Suda, te kako se mogu očitovati i reći kako žele svog procjenitelja, u bilo kojem trenutku postupka.

Vijećnica K. Jerčić kaže kako je taj dio razumjela, ali je zanima može li se ispitati situacija prije nego se krene u cijeli postupak.

Pročelnik B. Živaljić odgovara kako se situacija ispituje vrlo jednostavno, kroz izradu prostorno planske dokumentacije, te kako za navedeno područje postoji urbanistički plan uređenja koji u postupku donošenja mora biti javan. Zatim se održava javna rasprava, odnosno javni uvid na kojem građanstvo sudjeluje, a iz kojeg je vidljivo što se planira u prostoru. Navodi kako je to prva informacija za građane.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog za donošenje Odluke o pokretanju postupka rješavanja imovinskopravnih odnosa radi izgradnje infrastrukturne građevine – izgradnja ulice pored Trga dr. Franje Tuđmana.**
2. **Odluka iz točke 1. Ovog zaključka objavit će se u „Službenom glasniku Općine Podstrana“**

**Ad.8.) Prijedlog za donošenje Odluke o produžetku Ulice Vinine u naselju Sv. Martin,**

**Općina Podstrana (K.O. Donja Podstrana)**

Pročelnik B. Živaljić uvodi u ovu točku dnevnog reda.

Pročelnik I. Tafra dalje uvodi u ovu točku dnevnog reda.

Vijećnica K. Jerčić pita koliko je širok ulaz u ulicu Vinine.

Pročelnik I. Tafra odgovara kako će se to utvrditi elaboratom.

Vijećnica K. Jerčić kaže kako okvirno iznosi 3 m. Zanima je postoji li mogućnost da se ta ulica kasnije prespoji na Kaštelančićevu, čime bi se stvorio nekakav jednosmjerni pravac.

Pročelnik I. Tafra odgovara da kad se ide proglašavati, mora se proglasiti onako kako je stanje na terenu; ne može se širiti, jer sve što se širi predstavlja postupak gdje treba kupiti zemljište. Ako je na terenu 2.5 ili 3 m, točno toliko se može i proglasiti.

Službenik S. Brzica navodi kako je istina da je ulica dosta uska.

Vijećnica K. Jerčić kaže kako u slučaju da se tamo izgradi, opet će biti problem.

Pročelnik I. Tafra odgovara ukoliko žele širiti da se mora otkupiti zemljište.

Vijećnik N. Bakota kaže kako ta ulica ide do potoka, te kako tu treba proći brza cesta pa će se vjerojatno kasnije spojiti.

Načelnik M. Dropuljić odgovara kako prvo ide postupak proglašenja nerazvrstane ceste, zatim idejno rješenje proširenja ulice i onda se taj dio koji se širi otkupljuje prema procjeni sudskog vještaka.

Predsjednik vijeća T. Buljan stavlja prijedlog na glasanje. Prijedlog je sa devet (9) glasova ZA i četiri (4) glasa PROTIV (K. Jerčić, M. Bitanga, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog za donošenje Odluke o produžetku Ulice Vinine u naselju Sv. Martin, Općina Podstrana (K.O. Donja Podstrana).**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.9.) Prijedlog za donošenje Odluke o davanju na korištenje prostora u vlasništvu Općine**

**Podstrana**

Načelnik M. Dropuljić uvodi u ovu točku dnevnog reda.

Zatim, pročelnik I. Tafra dalje uvodi u ovu točku dnevnog reda.

Pitanja i prijedloga nema.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen, te se donosi

**ZAKLJUČAK**

1. **Usvaja se prijedlog za donošenje Odluke o davanju na korištenje prostora u vlasništvu Općine Podstrana.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

Sjednica je završena u 20:35 sati

ZAPISNIK VODILA:

Kata Madunović